

# Το Αποτύπωμα των Περιοριστικών Μέτρων στην Οικονομική Δραστηριότητα του Πρώτου Τριμήνου: Συγκριτική Ανάλυση Ελλάδας - Ευρωζώνης

Η έγκαιρη και αποτελεσματική εφαρμογή των περιοριστικών μέτρων από την Ελληνική Κυβέρνηση απέτρεψε μια σοβαρή υγειονομική κρίση στη χώρα μας, έχοντας, ωστόσο, αρνητικό αντίκτυπο στο ΑΕΠ του πρώτου τριμήνου του 2020, το οποίο, σύμφωνα με τα εποχικά διορθωμένα στοιχεία της ΕΛΣΤΑΤ, κατέγραψε πτώση κατά 0,9%, σε ετήσια βάση και κατά 1,6% σε σχέση με το τέταρτο τρίμηνο του 2019. Οι συνιστώσες της ζήτησης που συνέβαλαν στην απώλεια του ακαθάριστου εγχώριου προϊόντος ήταν η κατανάλωση των νοικοκυριών, οι επενδύσεις και τα αποθέματα, ενώ θετικά συνέβαλαν οι καθαρές εξαγωγές και η δημόσια κατανάλωση.

Είναι ιδιαίτερα ενθαρρυντικό ότι η οικονομική δραστηριότητα στη χώρα μας έδειξε μεγαλύτερη ανθεκτικότητα σε σχέση με άλλες ευρωπαϊκές οικονομίες, όπως παρατηρείται στο Γράφημα 1, όπου παρουσιάζεται μία συγκριτική ανάλυση των επιδόσεων του πρώτου τριμήνου ανά χώρα. Το γράφημα απεικονίζει τη συρρίκνωση της οικονομικής δραστηριότητας στην Ευρωζώνη, κατά 3,2%, σε ετήσια βάση, το πρώτο τρίμηνο του 2020, η οποία είναι η μεγαλύτερη μετά τη μείωση που έχει καταγραφεί το τρίτο τρίμηνο του 2009 (-4,5%).

Οι δύο κρίσιμες παράμετροι που προσδιόρισαν το βάθος της ύφεσης, το πρώτο τρίμηνο, για όλες σχεδόν τις χώρες, ήταν (α) η ημερομηνία εφαρμογής των περιοριστικών μέτρων, σε συνάρτηση με την εμφάνιση των πρώτων κρουσμάτων τους και (β) η πορεία του οικονομικού κλίματος.

Ορισμένες ευρωπαϊκές χώρες, όπως η Ιταλία, η Ισπανία και η Γαλλία που έχουν υποστεί το μεγαλύτερο πλήγμα, ξεκίνησαν τα περιοριστικά μέτρα σχετικά νωρίτερα (στις 10.3.2020, 14.3.2020 και 17.3.2020,

ΓΡΑΦΗΜΑ 1

Πηγή: ΕΛΣΤΑΤ, Eurostat

Η Επίπτωση της Πανδημίας COVID-19 στο ΑΕΠ Επιλεγμένων Ευρωπαϊκών Χωρών το 1ο Τρίμηνο του 2020 

αντίστοιχα), ενώ στην Ελλάδα και την Γερμανία που τα καθολικά περιοριστικά μέτρα ξεκίνησαν στις 23 και στις 22 Μαρτίου, η μείωση του ΑΕΠ ήταν μικρότερη. Το βάθος της ύφεσης κάθε χώρας θα εξαρτηθεί από τη διάρκεια των περιοριστικών μέτρων, την αυστηρότητα των κανόνων κοινωνικής αποστασιοποίησης, τη δυναμική της ιδιωτικής κατανάλωσης, του εμπορίου και των επενδύσεων. Για παράδειγμα, η Γερμανία που εφάρμοσε, ένα πιο «χαλαρό» μοντέλο lockdown (επιτρέποντας την λειτουργία των εργοστασίων και των μέσων μαζικής μεταφοράς) κατέγραψε πτώση του πραγματικού ΑΕΠ, το πρώτο τρίμηνο του 2020, κατά 2,3%, χαμηλότερη από το μέσο όρο της Ευρωζώνης, ενώ οι προβλέψεις των διεθνών οργανισμών για το ρυθμό μεγέθυνσής της, τα επόμενα δύο έτη, είναι σχετικά πιο αισιόδοξες απ’ ότι, για παράδειγμα, οι αντίστοιχες προβλέψεις για την Ιταλία, την Γαλλία και την Ισπανία.

Παράλληλα, ο Δείκτης Οικονομικού Κλίματος στην Ευρωζώνη, ο οποίος συνιστά πρόδρομο δείκτη της οικονομικής δραστηριότητας, σε συνέχεια της επιδείνωσης που σημείωσε τον Μάρτιο, κατέγραψε τον Απρίλιο την μεγαλύτερη μηνιαία πτώση (κατά -29,3 μονάδες) από την έναρξη της διενέργειας των ερευνών οικονομικού κλίματος το 1985, προσεγγίζοντας το επίπεδο του αντίστοιχου μήνα του 2009 (Γράφημα 2), (βλ. [Εβδομαδιαίο Δελτίο Οικονομικών Εξελίξεων της 12.5.2020](https://www.alpha.gr/-/media/alphagr/files/group/agores/weekly-economic-report/2020/weekly-12052020.pdf)). Στην Ελλάδα, η πτώση του Δείκτη Οικονομικού Κλίματος ήταν ηπιότερη σε σύγκριση με την Ευρωζώνη, το δίμηνο Μαρτίου-Απριλίου, αλλά συνεχίστηκε και τον Μάιο (-10,8 μονάδες), ενώ το οικονομικό κλίμα στην Ευρωζώνη τον ίδιο μήνα ανέκαμψε ελαφρώς (+2,6 μονάδες). Αξίζει να σημειωθεί, ωστόσο, ότι ο Δείκτης Οικονομικού Κλίματος της Ελλάδας ήταν ο υψηλότερος μεταξύ των χωρών της ΕΕ-27, κατά τους μήνες Μάρτιο, Απρίλιο και Μάιο, παρά το γεγονός ότι η προβλεπόμενη πτώση του ΑΕΠ της χώρας το 2020 είναι η μεγαλύτερη στην ΕΕ-27, σύμφωνα με τις προβλέψεις της Ευρωπαϊκής Επιτροπής.

Η σημαντικότερη επίδραση των περιοριστικών μέτρων στην οικονομική δραστηριότητα, αναμένεται στο δεύτερο τρίμηνο του τρέχοντος έτους, καθώς αυτά ίσχυσαν για μεγαλύτερο διάστημα στο τρίμηνο αυτό, σε σύγκριση με το πρώτο. Για την Ελλάδα, το τρίτο τρίμηνο είναι το κρισιμότερο όλων. Στην περίοδο αυτή, συγκεντρώνεται σχεδόν το 60% των ετήσιων εισπράξεων από τον τουρισμό. Μια πιο σταδιακή χαλάρωση των μέτρων κοινωνικής αποστασιοποίησης συνεπάγεται ότι οι οικονομίες που βασίζονται περισσότερο στις μεταφορές και τον τουρισμό είναι πιθανό να πληγούν για μεγαλύτερο χρονικο διάστημα εντός του τρέχοντος έτους.

Η κρίση λόγω της εξάπλωσης του νέου κορωνοϊού εκτιμάται ότι θα αλλάξει ριζικά ορισμένες πτυχές των οικονομιών παγκοσμίως. Στην περίπτωση της χώρας μας, δεν αποκλείεται να αποτελέσει ευκαιρία αναδιάρθρωσης της οικονομίας. Η δημόσια διοίκηση και ο ιδιωτικός τομέας έδειξαν τεράστια προσαρμοστικότητα τόσο στον τομέα της Υγείας, όσο και στο πεδίο της τηλεργασίας μέσω της ψηφιακής οικονομίας. Παράλληλα, η χρηματοδότηση από το Ταμείο Ανάκαμψης “Generation Next” που προτείνεται από την Ευρωπαϊκή Επιτροπή, αποτελεί μια σημαντική ευκαιρία αντιμετώπισης της κρίσης. Η χρηματοδότηση, η οποία στο μεγαλύτερο ποσοστό της συνίσταται από επιχορηγήσεις (περίπου Ευρώ 22,5 δισ.) και δευτερευόντως σε δανεισμό (Ευρώ 9,5 δισ.) αναμένεται να έχει σημαντική, θετική επίπτωση στο πραγματικό ΑΕΠ, αφού θα διοχετευτεί σε δημόσιες και ιδιωτικές επενδύσεις, σε μεταρρυθμιστικά προγράμματα και σε δράσεις πρόληψης και προετοιμασίας, έναντι μελλοντικών υγειονομικών κρίσεων. Τούτο δίδει τη δυνατότητα υπέρβασης της κρίσης χωρίς σημαντική επιβάρυνση στο αριθμητή του λόγου

ΓΡΑΦΗΜΑ 2

Πηγή: Eurostat, Ευρωπαϊκή Επιτροπή, ΕΛΣΤΑΤ

Οι πρώτες επιπτώσεις της πανδημίας στο ΑΕΠ της Ελλάδας και της Ευρωζώνης κατά το πρώτο τρίμηνο του 2020 και η εξέλιξη του Δείκτη Οικονομικού Κλίματος





χρέους προς ΑΕΠ, ενώ παράλληλα θέτει σε σταθερή ανοδική τροχιά τον παρανομαστή του, καθώς μεταβάλλει της παραγωγικές δυνατότητες της χώρας μέσω του καθαρού σχηματισμού παγίου κεφαλαίου.

Σύμφωνα με τις προβλέψεις της Ευρωπαϊκής Επιτροπής (European Economic Forecast, Spring 2020), αναμένεται ραγδαία πτώση της οικονομικής δραστηριότητας στην Ευρωζώνη το 2020 (-7,7%), η οποία εκτιμάται ότι θα είναι μεγαλύτερη στην Ελλάδα (-9,7%), ενώ για το 2021 προβλέπεται μερική ανάκαμψη (κατά +6,3% και +7,9%, αντίστοιχα). Ως εκ τούτου, το πραγματικό ΑΕΠ των περισσότερων οικονομιών της Ευρωζώνης δεν προβλέπεται να επανέλθει μέχρι το τέλος του 2021 στα προ της πανδημικής κρίσης επίπεδα. Οι προβλέψεις, ωστόσο, τόσο της Τράπεζας της Ελλάδος, όσο και του Υπουργείου Οικονομικών, αναφορικά με τη συρρίκνωση της οικονομικής δραστηριότητας το 2020, είναι ηπιότερες. Συγκεκριμένα, η Τράπεζα της Ελλάδος αναμένει ύφεση της τάξης του 6% για το 2020 και ανάκαμψη της οικονομικής δραστηριότητας κατά 5,5% το 2021, ενώ, σύμφωνα με το Πρόγραμμα Σταθερότητας 2020 (ΥΠΟΙΚ), το ΑΕΠ εκτιμάται ότι θα συρρικνωθεί το 2020 κατά 4,7% (βασικό σενάριο) και θα ανακάμψει κατά 5,1% το 2021.

# Ανάλυση των Συνιστωσών της Ενεργού Ζήτησης του πρώτου τριμήνου 2020

Οι καθαρές εξαγωγές αγαθών και υπηρεσιών αποτέλεσαν, τη διετία 2018-2019, το βασικό πυλώνα της οικονομικής μεγέθυνσης της χώρας, ενώ θετική παρέμεινε η συμβολή τους στη μεταβολή του ΑΕΠ και το πρώτο τρίμηνο του 2020 (Γράφημα 3). Συγκεκριμένα, η συμβολή των καθαρών εξαγωγών διαμορφώθηκε σε 0,8 της ποσοστιαίας μονάδας, καθώς οι εξαγωγές αγαθών και υπηρεσιών αυξήθηκαν κατά 2,5%, σε ετήσια βάση, ενώ οι αντίστοιχες εισαγωγές αυξήθηκαν οριακά, κατά 0,2%. Η αύξηση των εξαγωγών στηρίχτηκε στις εξαγωγές αγαθών (+4,7%), ενώ οι εξαγωγές υπηρεσιών παρέμειναν στο ίδιο επίπεδο με το πρώτο τρίμηνο του 2019. Ο τουρισμός, εξάλλου, που αποτελεί σημαντικό μέρος των εξαγωγών υπηρεσιών σημείωσε κάμψη το πρώτο τρίμηνο του έτους, με τις εισπράξεις (συμπεριλαμβανομένης της κρουαζιέρας) να υποχωρούν κατά 17,1% και την εισερχόμενη τουριστική κίνηση να είναι μειωμένη κατά 5,6%, σε σύγκριση με το αντίστοιχο τρίμηνο του 2019. Η εξέλιξη αυτή αποδίδεται στην επιβολή περιορισμών στις μετακινήσεις, λόγω της πανδημίας σε παγκόσμιο επίπεδο εντός του Μαρτίου, ενώ ανεστάλη και η λειτουργία ξενοδοχείων και καταλυμάτων.

Η δημόσια καταναλωτική δαπάνη αυξήθηκε κατά 2%, το πρώτο τρίμηνο του 2020, έναντι ετήσιας αύξησης κατά 0,4%, το αντίστοιχο τρίμηνο του 2019. Η θετική συμβολή της στη μεταβολή του ΑΕΠ ανήλθε σε 0,4 της ποσοστιαίας μονάδας. Δεδομένου ότι η υλοποίηση του κυβερνητικού σχεδίου για τη στήριξη επιχειρήσεων, εργαζομένων και αυτοαπασχολουμένων που έχουν πληγεί από την πανδημία, αλλά και των ανέργων ξεκίνησε τον Απρίλιο (καταβολή αποζημίωσης ειδικού σκοπού, παράταση επιδομάτων ανεργίας κ.λπ.), αναμένεται οι δημόσιες δαπάνες να αυξηθούν και το δεύτερο τρίμηνο του έτους.

Από την άλλη πλευρά, η ιδιωτική κατανάλωση μειώθηκε, το πρώτο τρίμηνο του 2020 (-0,7%), για πρώτη φορά από το τέταρτο τρίμηνο του 2017, συνεισφέροντας στη συρρίκνωση του ΑΕΠ κατά 0,5 της εκατοστιαίας μονάδας. Η αναστολή λειτουργίας σημαντικών κλάδων της οικονομίας, το δεύτερο δεκαπενθήμερο του Μαρτίου, όπως το λιανικό εμπόριο, οι υπηρεσίες εστίασης, οι υπηρεσίες αισθητικής, οι χώροι άθλησης και

ΓΡΑΦΗΜΑ 3

Πηγή: ΕΛΣΤΑΤ

Οι συμβολές των συνιστωσών του ΑΕΠ από την πλευρά της δαπάνης





ψυχαγωγίας κ.λπ. και το γεγονός ότι μεγάλο ποσοστό των εργαζομένων των εν λόγω κλάδων τέθηκαν σε καθεστώς αναστολής σύμβασης εργασίας, είχαν ως αποτέλεσμα τη μείωση της ιδιωτικής κατανάλωσης κατά το πρώτο τρίμηνο. Σημειώνεται, επίσης, ότι, σύμφωνα με τα στοιχεία του πληροφοριακού συστήματος Εργάνη (Υπουργείο Εργασίας και Κοινωνικών Υποθέσεων), κατά τους μήνες Μάρτιο και Απρίλιο, περιορίστηκαν σημαντικά οι εποχικές προσλήψεις σε ξενοδοχεία-καταλύματα και υπηρεσίες εστίασης.

Τέλος, οι επενδύσεις μειώθηκαν κατά 6,4%, το πρώτο τρίμηνο του 2020, ενώ συμπεριλαμβανομένων των αποθεμάτων, η ετήσια μείωση ήταν ίση με 5,1%. Η αρνητική συνεισφορά των επενδύσεων στην αύξηση του ΑΕΠ διαμορφώθηκε σε 0,7 της εκατοστιαίας μονάδας και των αποθεμάτων, αντίστοιχα, (συμπεριλαμβανομένων των στατιστικών διαφορών) σε 0,9 της ποσοστιαίας μονάδας. Ως προς την ανάλυση των επενδύσεων ανά κατηγορία, οι επενδύσεις σε κατοικίες συνέχισαν να αυξάνονται, για ένατο κατά σειρά τρίμηνο, καταγράφοντας, το διάστημα Ιανουαρίου-Μαρτίου του 2020, ετήσια αύξηση 22,6%. Αντίστοιχη αύξηση σημείωσαν και οι λοιπές επενδύσεις (+24,3%), ενώ πτωτική πορεία ακολούθησαν οι υπόλοιπες κατηγορίες επενδύσεων. Συγκεκριμένα, οι επενδύσεις σε μεταφορικό εξοπλισμό συρρικνώθηκαν κατά 44,6%, το πρώτο τρίμηνο του 2020, σε σύγκριση με το αντίστοιχο περυσινό τρίμηνο, οι επενδύσεις σε μηχανολογικό και τεχνολογικό εξοπλισμό μειώθηκαν κατά 7% και οι επενδύσεις σε κατασκευές -εξαιρουμένων των κατοικιών- σημείωσαν ετήσια πτώση της τάξης του 4%.



# Δείκτες Οικονομικού Κλίματος (ESI) και Επιχειρηματικών Προσδοκιών για την Απασχόληση (EEI)

Ο Δείκτης Οικονομικού Κλίματος (ESI) στην Ελλάδα διαμορφώθηκε, τον Μάιο, στις 88,5 μονάδες, σημειώνοντας πτώση σε σχέση με τον Απρίλιο (99,3 μονάδες), ενώ μειώθηκε και σε σύγκριση με τις 102,4 μονάδες του Μαΐου 2019 (Γράφημα 4). Η επιδείνωση στο οικονομικό κλίμα είναι η τρίτη κατά σειρά από τον Μάρτιο, η οποία προκύπτει ως απόρροια των δυσμενών οικονομικών συνθηκών που έχουν δημιουργηθεί λόγω της πανδημίας COVID-19. Παρά το γεγονός ότι η επίδοση στην Ελλάδα, τον Μάιο, ήταν η δυσμενέστερη που έχει σημειωθεί από τον Σεπτέμβριο 2015, παράλληλα ήταν η υψηλότερη μεταξύ των υπόλοιπων ευρωπαϊκών χωρών, υπερβαίνοντας σημαντικά το μέσο όρο τόσο της Ευρωπαϊκής Ένωσης (ΕΕ-27), όσο και της Ευρωζώνης (66,7 και 67,5 μονάδες, αντίστοιχα). Οι δύο τελευταίοι δείκτες, ωστόσο, σημείωσαν τα πρώτα σημάδια ανάκαμψης τον Μάιο, μετά τις πρωτόγνωρες απώλειες που κατέγραψαν τον Απρίλιο, σε σύγκριση με τον Μάρτιο, καθώς στην πλειοψηφία των χωρών της ΕΕ-27 (21 από τις 27 χώρες) παρατηρήθηκε μηνιαία άνοδος. Συγκεκριμένα, ο ESI στην Γερμανία διαμορφώθηκε στις 75,3 μονάδες (+3,2 μονάδες), στην Ισπανία στις 74,9 μονάδες (+1,6 μονάδα), στην Ιρλανδία στις 70,7 μονάδες (+5,2 μονάδες) και στην Κύπρο στις 76,8 μονάδες (+2,3 μονάδες). Στην Ιταλία, ο Δείκτης Οικονομικού Κλίματος ανήλθε τον Μάιο στις 63 μονάδες, έναντι 83,7 μονάδων τον Μάρτιο, ενώ τον Απρίλιο δεν ήταν δυνατή η συλλογή των στοιχείων της έρευνας, λόγω των αυστηρών περιοριστικών μέτρων στις μετακινήσεις, που ίσχυαν στη χώρα.

Οι επιμέρους δείκτες επιχειρηματικών προσδοκιών, εκτός των κατασκευών, επιδεινώθηκαν τον Μάιο στην Ελλάδα, σε σύγκριση με τον προηγούμενο μήνα, με εντονότερη την πτώση στις υπηρεσίες και το λιανικό εμπόριο. Συγκεκριμένα:

(i) στη βιομηχανία, ο σχετικός δείκτης διαμορφώθηκε στις -15,4 μονάδες, μειωμένος κατά 9,8 μονάδες σε σύγκριση με τον Απρίλιο. Από τις βασικές μεταβλητές του δείκτη, αρνητική συμβολή είχαν οι προβλέψεις για την παραγωγή τους προσεχείς μήνες (-3,9 μονάδες), όπως και το ισοζύγιο των εκτιμήσεων για τις παραγγελίες, το οποίο διαμορφώθηκε στις -28,5 μονάδες, από -7,4 τον προηγούμενο μήνα. Το ισοζύγιο για τα αποθέματα παρουσίασε αύξηση κατά 4,6 μονάδες σε σύγκριση με τον Απρίλιο, συμβάλλοντας, επίσης, στην αρνητική μεταβολή του δείκτη.

(ii) στις υπηρεσίες, ο δείκτης επιχειρηματικών προσδοκιών πέρασε σε αρνητικό έδαφος, για πρώτη φορά από τον Ιανουάριο 2019, σημειώνοντας κατακόρυφη πτώση της τάξης των 41,4 μονάδων και διαμορφώθηκε στις -40,3 μονάδες. Πρόκειται για τη χαμηλότερη επίδοση που έχει καταγραφεί, από τον Αύγουστο 2015. Όλες οι μεταβλητές του δείκτη μειώθηκαν σημαντικά σε σύγκριση με τον Απρίλιο, δηλαδή τόσο οι εκτιμήσεις για την τρέχουσα κατάσταση των επιχειρήσεων και τη ζήτηση, κατά 51,1 και 54,3 μονάδες, αντίστοιχα, όσο και οι προβλέψεις για την εξέλιξη της ζήτησης τους επόμενους 3 μήνες, κατά 18,9 μονάδες.

(iii) στο λιανικό εμπόριο, οι προσδοκίες επίσης επιδεινώθηκαν σημαντικά, με το σχετικό δείκτη να σημειώνει πτώση 25,6 μονάδων και να διαμορφώνεται στις -22,4 μονάδες. Αρνητική επίδραση στη διαμόρφωση του δείκτη είχαν όλες οι συνιστώσες. Συγκεκριμένα, παρατηρήθηκε αξιοσημείωτη επιδείνωση των εκτιμήσεων για τη βραχυπρόθεσμη εξέλιξη των πωλήσεων (-31,9 μονάδες) και των εκτιμήσεων για τις τρέχουσες πωλήσεις, σε σύγκριση με τον προηγούμενο μήνα (-43,1 μονάδες), ενώ επιδεινώθηκε και το ισοζύγιο αποθεμάτων (+2,1 μονάδες).

(iv) στις κατασκευές, σημειώθηκε οριακή άνοδος (0,2 της ποσοστιαίας μονάδας), καθώς ο δείκτης διαμορφώθηκε στις -76,1 μονάδες τον Μάιο, από -76,3 μονάδες τον Απρίλιο. Η αύξηση αποδίδεται στη βελτίωση των προσδοκιών για την απασχόληση στον κλάδο (+1,6 μονάδα), ενώ οι προβλέψεις για το πρόγραμμα εργασιών των επιχειρήσεων υποχώρησαν κατά 1,3 μονάδα.

Επιπλέον, ο δείκτης καταναλωτικής εμπιστοσύνης μειώθηκε οριακά κατά 0,4 της ποσοστιαίας μονάδας, σε μηνιαία βάση, τον Μάιο, στις -33 μονάδες (Γράφημα 4), σημειώνοντας τη χαμηλότερη επίδοσή του από τον Φεβρουάριο 2019. Επιπλέον, ο εν λόγω δείκτης στην Ελλάδα ήταν τον Μάιο αισθητά χαμηλότερος από τους αντίστοιχους μέσους όρους της ΕΕ-27 (-19,5 μονάδες) και της Ευρωζώνης (-18,8 μονάδες), παρά το γεγονός ότι τον Φεβρουάριο κινείτο σε υψηλότερα επίπεδα. Από τις επιμέρους μεταβλητές που συνθέτουν το συνολικό δείκτη, μείωση καταγράφηκε στις εκτιμήσεις για την τρέχουσα οικονομική κατάσταση των νοικοκυριών (-5,8 μονάδες), καθώς και για τη γενική οικονομική κατάσταση της χώρας τον επόμενο χρόνο (-1,2 μονάδα). Αντίθετα, άνοδο σημείωσαν οι εκτιμήσεις των καταναλωτών για την οικονομική κατάσταση των νοικοκυριών τους στους επόμενους 12 μήνες (+3 μονάδες) και οι προθέσεις για πραγματοποίηση μείζονων αγορών (+2,5 μονάδες).

Τέλος, ο Δείκτης Επιχειρηματικών Προσδοκιών για την απασχόληση (EEI), σημείωσε πτώση τον Μάιο, για δεύτερο συνεχόμενο μήνα, καθώς διαμορφώθηκε στις 94,6 μονάδες, έναντι 102,4 μονάδων τον Απρίλιο (Γράφημα 4). Από τις επιμέρους μεταβλητές του δείκτη, πτώση σημείωσαν οι επιχειρηματικές προσδοκίες για την απασχόληση στη βιομηχανία (-9,9 μονάδες), τις υπηρεσίες (-19,3 μονάδες) και το λιανικό εμπόριο (-0,4 της ποσοστιαίας μονάδας). Αντίθετα, ο σχετικός δείκτης στις κατασκευές κατέγραψε άνοδο κατά 1,6 μονάδα, παραμένοντας, ωστόσο, σε έντονα αρνητικό έδαφος (-74,2 μονάδες). Στην ΕΕ-27 και στην Ευρωζώνη η άνοδος των Δεικτών Επιχειρηματικών Προσδοκιών για την απασχόληση τον Μάιο ήταν αξιοσημείωτη, καθώς διαμορφώθηκαν σε 70,9 και 70,2 μονάδες αντίστοιχα, σημειώνοντας άνοδο κατά 11,3 μονάδες, έκαστος.

ΓΡΑΦΗΜΑ 4

Πηγή: Ευρωπαϊκή Επιτροπή

Εξέλιξη Δεικτών Οικονομικού Κλίματος, Καταναλωτικής Εμπιστοσύνης και Επιχειρηματικών Προσδοκιών για την Απασχόληση



# Η εξέλιξη του δείκτη PΜΙ

Ο δείκτης υπευθύνων για τις προμήθειες στη μεταποίηση (Purchasing Managers Index PMI-IHS Markit) διαμορφώθηκε, τον Μάιο, στις 41,1 μονάδες, από 29,5 μονάδες, τον Απρίλιο. Ο δείκτης PMI, αν και παρέμεινε σε χαμηλά επίπεδα, έδειξε σημάδια ανάκαμψης, έπειτα από τις έντονες διαδοχικές μειώσεις που σημειώθηκαν τους δύο προηγούμενους μήνες, ως απόρροια της μειωμένης οικονομικής δραστηριότητας, λόγω των περιοριστικών μέτρων που ελήφθησαν προκειμένου να περιοριστεί η εξάπλωση του COVID-19. Επιπλέον, η τιμή του Μαΐου είναι η δεύτερη υψηλότερη μεταξύ των κρατών-μελών που συμμετέχουν στη σύνθεση του δείκτη PMI στη μεταποίηση για την Ευρωζώνη. Σημειώνεται ότι από τον Ιούνιο 2017 μέχρι τον Φεβρουάριο 2020, ήτοι για 33 διαδοχικούς μήνες, ο δείκτης διαμορφώθηκε άνω των 50 μονάδων, εξέλιξη η οποία υποδηλώνει ότι, μέχρι το ξέσπασμα της πανδημίας του COVID-19, η μεταποίηση στη χώρα βρισκόταν σε φάση επέκτασης, αντίθετα δηλαδή από τη συρρίκνωση του μεταποιητικού κλάδου στην Ευρωζώνη (Γράφημα 5).

Η βελτίωση που παρουσίασε ο δείκτης τον Μάιο αποδίδεται στη χαλάρωση των περιοριστικών μέτρων και στη σταδιακή επιστροφή της οικονομίας στην «κανονικότητα». Ωστόσο, τόσο η παραγωγή όσο και οι νέες παραγγελίες μειώθηκαν περαιτέρω, καθώς η ζήτηση από πελάτες εσωτερικού και εξωτερικού διατηρήθηκε εξασθενημένη. Οι εταιρείες, λόγω της μείωσης των νέων παραγγελιών και της συρρίκνωσης των αδιεκπεραίωτων εργασιών, προέβησαν σε περιορισμό του εργατικού δυναμικού, μολονότι ορισμένες εταιρείες ανέφεραν ότι έκαναν χρήση των κυβερνητικών μέτρων προκειμένου να διατηρήσουν τις θέσεις απασχόλησης. Ως αποτέλεσμα των δυσμενών αυτών εξελίξεων, οι υπεύθυνοι για τις προμήθειες του κλάδου της μεταποίησης εμφανίστηκαν απαισιόδοξοι ως προς τη μελλοντική ανάπτυξη της παραγωγής τους, καθώς επικρατούν ανησυχίες για την πιθανή αργή ανάκαμψη της οικονομίας, καθώς και για δυσκολία πρόσβασης σε χρηματοοικονομικές πιστώσεις.

Όσον αφορά τις τιμές των τελικών προϊόντων, αυτές κατέγραψαν τη δεύτερη μεγαλύτερη μείωση σε διάστημα επτά ετών, καθώς οι εταιρείες προσπάθησαν να διατηρήσουν την ανταγωνιστικότητά τους και να αυξήσουν τις πωλήσεις. Παράλληλα, η ζήτηση για πρώτες ύλες περιορίστηκε σημαντικά, παρά το γεγονός ότι παρατηρήθηκε η εντονότερη μείωση του κόστους των εισροών από τον Φεβρουάριο 2016.

Σύμφωνα με τα συμπεράσματα της έρευνας, τα μέχρι τώρα δεδομένα προϊδεάζουν για μείωση της βιομηχανικής παραγωγής κατά 7,8% το 2020, εξέλιξη που αποδίδεται τόσο στη μειωμένη εσωτερική ζήτηση, όσο και στη συρρίκνωση του τουριστικού προϊόντος. Η μείωση θα είναι εντονότερη κατά το δεύτερο τρίμηνο, ενώ αύξηση της παραγωγής προβλέπεται τους τελευταίους μήνες του έτους.

ΓΡΑΦΗΜΑ 5

Πηγή: Βloomberg, IHS Markit

Εξέλιξη Δείκτη Υπευθύνων για τις Προμήθειες στη Μεταποίηση (PMI), Ελλάδα - Ευρωζώνη   




# Τιμές Οικιστικών Ακινήτων

Σύμφωνα με τα τελευταία διαθέσιμα στοιχεία της Τράπεζας της Ελλάδος, η αύξηση των τιμών των οικιστικών ακινήτων συνεχίστηκε και το πρώτο τρίμηνο του 2020, για ένατο διαδοχικό τρίμηνο. Ο σχετικός δείκτης σημείωσε αύξηση κατά 6,9%, σε ετήσια βάση, έναντι μικρότερης αύξησης, κατά 5,5% το πρώτο τρίμηνο του 2019 (Γράφημα 6).

Σε σχέση με την παλαιότητα των διαμερισμάτων, η αύξηση των τιμών ήταν μεγαλύτερη στα νέα διαμερίσματα (μέχρι 5 έτη), κατά 7,9%, σε ετήσια βάση, το πρώτο τρίμηνο του 2020, έναντι 5,4% την αντίστοιχη περίοδο του 2019. Όσον αφορά τα παλαιά διαμερίσματα (άνω των 5 ετών), οι τιμές αυξήθηκαν κατά 6,3% το πρώτο τρίμηνο του 2020, ενώ το ίδιο τρίμηνο του 2019, είχε σημειωθεί ετήσια αύξηση 5,6%.


Αναφορικά με την εξέλιξη των τιμών των κατοικιών ανά γεωγραφική περιοχή, ο ρυθμός ανόδου των τιμών των διαμερισμάτων, το πρώτο τρίμηνο του 2020, ήταν σημαντικά υψηλότερος στην Αθήνα σε σχέση με τις υπόλοιπες περιοχές και διαμορφώθηκε στο 10,6%. Στη Θεσσαλονίκη κατεγράφη άνοδος κατά 5,5%, ενώ αύξηση παρατηρήθηκε και στις τιμές των κατοικιών στις υπόλοιπες μεγάλες πόλεις (2,9%), αλλά και στις λοιπές περιοχές (4,3%).

ΓΡΑΦΗΜΑ 6

Πηγή:

Τράπεζα της Ελλάδος

Δείκτης τιμών οικιστικών ακινήτων

# Τραπεζική Χρηματοδότηση του Ιδιωτικού Τομέα

Τον Απρίλιο 2020, το υπόλοιπο των χορηγήσεων[[1]](#endnote-1) προς τον ιδιωτικό τομέα διαμορφώθηκε σε Ευρώ 147,7 δισ., παρουσιάζοντας ετήσια αύξηση κατά 0,3%, από 0,1% τον προηγούμενο μήνα. Η μηνιαία καθαρή ροή της συνολικής χρηματοδότησης προς τον ιδιωτικό τομέα ήταν αρνητική κατά Ευρώ 3 εκατ., έναντι θετικής καθαρής ροής 1.702 εκατ. ευρώ τον προηγούμενο μήνα. Από το σύνολο των πιστώσεων προς τον ιδιωτικό τομέα, το 49% αφορά σε επιχειρηματικά δάνεια, το 34% σε στεγαστικά δάνεια, το 11% σε καταναλωτικά και λοιπά δάνεια και το 6% σε δάνεια προς ελεύθερους επαγγελματίες, αγρότες και ατομικές επιχειρήσεις.

Συγκεκριμένα, το υπόλοιπο των χορηγήσεων προς τις επιχειρήσεις διαμορφώθηκε σε Ευρώ 73 δισ., τον Απρίλιο 2020 (+4,1%, σε ετήσια βάση), εκ των οποίων τα Ευρώ 66,7 δισ. αποτελούν πιστώσεις προς μη χρηματοπιστωτικές επιχειρήσεις (+3,9%, σε ετήσια βάση) και τα Ευρώ 6,3 δισ. πιστώσεις προς ασφαλιστικές επιχειρήσεις και λοιπά χρηματοπιστωτικά ιδρύματα (+5,6%, σε ετήσια βάση).

Ως προς την ανάλυση ανά κλάδο δραστηριότητας, αύξηση σημειώθηκε στη χρηματοδότηση των επιχειρήσεων στους κλάδους της Ενέργειας-Ύδρευσης, της Βιομηχανίας, της Διαχείρισης Ακίνητης Περιουσίας, του Τουρισμού, του Εμπορίου, της Γεωργίας, καθώς και των Αποθηκεύσεων και Μεταφορών πλην Ναυτιλίας. Αντίθετα, μείωση, σε ετήσια βάση, καταγράφηκε στις χορηγήσεις προς τις επιχειρήσεις των Κατασκευών και της Ναυτιλίας (Γράφημα 7).

Αναφορικά με τα δάνεια προς τα νοικοκυριά, το υπόλοιπό τους διαμορφώθηκε σε Ευρώ 66,2 δισ., σημειώνοντας ετήσια μείωση κατά 3%. Όσον αφορά στις επιμέρους κατηγορίες, τα στεγαστικά δάνεια, τα οποία αποτελούν το 76% του συνόλου των δανείων προς τα νοικοκυριά, μειώθηκαν κατά 3,3%, σε ετήσια βάση, ενώ τα καταναλωτικά δάνεια υποχώρησαν, αντίστοιχα, κατά 2,1%.

Τέλος, τον Απρίλιο 2020, οι πιστώσεις προς τους ελεύθερους επαγγελματίες, τους αγρότες και τις ατομικές επιχειρήσεις μειώθηκαν κατά 2,4%, σε ετήσια βάση.

ΓΡΑΦΗΜΑ 7

Πηγή: Τράπεζα της Ελλάδος

Διάρθρωση και Ετήσια Μεταβολή (%) της Χρηματοδότησης Επιχειρήσεων ανά Κλάδο Δραστηριότητας, Απρίλιος 2020





# Τραπεζικές Καταθέσεις Ιδιωτικού Τομέα

Τον Απρίλιο 2020, οι καταθέσεις[[2]](#endnote-2) του ιδιωτικού τομέα παρουσίασαν ετήσια αύξηση κατά 8,6%, έναντι αντίστοιχης ανόδου κατά 8,8%, τον προηγούμενο μήνα και διαμορφώθηκαν σε Ευρώ 146,6 δισ. (Πίνακας 1). Η εξέλιξη αυτή οφείλεται, κυρίως, στην αύξηση των καταθέσεων των νοικοκυριών κατά 7,1%, σε Ευρώ 119,3 δισ., καθώς αποτελούν το 81% των καταθέσεων του ιδιωτικού τομέα, ενώ ανοδικά (+15,6%) κινήθηκαν και οι καταθέσεις των επιχειρήσεων, σε σύγκριση με τον Απρίλιο 2019 (Γράφημα 8). Η μηνιαία καθαρή ροή των καταθέσεων του ιδιωτικού τομέα, τον Απρίλιο, ήταν θετική, ύψους Ευρώ 1,4 δισ. περίπου και προήλθε από την αύξηση των καταθέσεων των νοικοκυριών κατά Ευρώ 1,6 δισ., παρά τη μείωση των καταθέσεων των επιχειρήσεων κατά Ευρώ 0,16 δισ.

ΠΙΝΑΚΑΣ 1

ΓΡΑΦΗΜΑ 8

Πηγή: Τράπεζα της Ελλάδος

Εξέλιξη των Καταθέσεων Ιδιωτικού Τομέα, Απρίλιος 2020

Η άνοδος των καταθέσεων του ιδιωτικού τομέα, το δίμηνο Μαρτίου-Απριλίου, δηλαδή κατά τη διάρκεια της επιβολής των περιορισμών στις μετακινήσεις λόγω της πανδημίας, ανήλθε συνολικά σε Ευρώ 4,2 δισ. (σύνολο μηνιαίων καθαρών ροών). Πρόκειται για μία συνέπεια της πανδημίας, η οποία παρατηρήθηκε όχι μόνο στη χώρα μας αλλά και σε ευρωπαϊκό επίπεδο.

Το σύνολο των καταθέσεων της εγχώριας οικονομίας στο τραπεζικό σύστημα, το οποίο περιλαμβάνει εκτός από τις καταθέσεις των νοικοκυριών και των επιχειρήσεων και τις καταθέσεις της Γενικής Κυβέρνησης, διαμορφώθηκε τον Απρίλιο σε Ευρώ 159,8 δισ. Οι καταθέσεις της Γενικής Κυβέρνησης διαμορφώθηκαν σε Ευρώ 13,2 δισ., μειωμένες κατά Ευρώ 4,1 δισ., σε σχέση με τον Μάρτιο.

**Λιανικές Πωλήσεις**

Σύμφωνα με τα στοιχεία της ΕΛΣΤΑΤ, τον Μάρτιο 2020, ο γενικός δείκτης όγκου στο λιανικό εμπόριο κατέγραψε μείωση κατά 3,1%, σε ετήσια βάση, έναντι αύξησης κατά 4,9%, τον ίδιο μήνα του 2019. Χωρίς τα καύσιμα, ο σχετικός δείκτης μειώθηκε κατά 0,6% (Γράφημα 9). Σημειώνεται ότι, στο δεύτερο δεκαπενθήμερο του Μαρτίου, τέθηκαν σε εφαρμογή οι περιορισμοί στις μετακινήσεις των πολιτών, λόγω της πανδημίας, καθώς και η προσωρινή παύση λειτουργίας της πλειοψηφίας των καταστημάτων λιανικού εμπορίου.

Συνολικά, το πρώτο τρίμηνο του 2020, ο γενικός δείκτης όγκου στο λιανικό εμπόριο κατέγραψε ετήσια αύξηση της τάξης του 1,7%, ενώ ο αντίστοιχος δείκτης εκτός καυσίμων αυξήθηκε κατά 3,4%, σε σύγκριση με το πρώτο τρίμηνο του 2019. Στο πρώτο τρίμηνο του 2019, οι δύο δείκτες είχαν σημειώσει πτώση, σε ετήσια βάση, κατά 0,5% και 1,4%, αντίστοιχα.

Από τους επιμέρους κλάδους που συνθέτουν το δείκτη, αύξηση κατέγραψαν, το πρώτο τρίμηνο του έτους, σε ετήσια βάση, οι πωλήσεις, σε όρους όγκου, σε φαρμακευτικά είδη-καλλυντικά (+13,8%), μεγάλα και μικρά καταστήματα τροφίμων (+12,7% και +9,5%, αντίστοιχα), καθώς και στα έπιπλα-ηλεκτρικά είδη-οικιακό εξοπλισμό (+1,0%). Αντίθετα, σταθερές παρέμειναν οι πωλήσεις σε βιβλία-χαρτικά είδη, ενώ μείωση των πωλήσεων, σε όρους όγκου, σημειώθηκε στην ένδυση-υπόδηση (-13%), στα πολυκαταστήματα (-12,4%), στα τρόφιμα-ποτά-καπνό (-9,3%), στα καύσιμα και λιπαντικά αυτοκινήτων (-5,6%) και στα λοιπά καταστήματα, εκτός καυσίμων (-1,5%).

ΓΡΑΦΗΜΑ 9

Πηγή: ΕΛΣΤΑΤ

Εξέλιξη Γενικού Δείκτη Όγκου στο Λιανικό Εμπόριο και αντίστοιχου δείκτη εκτός καυσίμων-λιπαντικών  




# Η Ελληνική Οικονομία σε Αριθμούς



1. Διευκρινίσεις της Τραπέζης της Ελλάδος σχετικά με τη χρηματοδότηση της εγχώριας οικονομίας:

   Στα υπόλοιπα περιλαμβάνονται τα δάνεια, οι τοποθετήσεις σε εταιρικά ομόλογα και τα τιτλοποιημένα δάνεια στα οποία τα πιστωτικά ιδρύματα λειτουργούν ως διαχειριστές.

   Περιλαμβάνεται η χρηματοδότηση από την Τράπεζα της Ελλάδος. Από τον Δεκέμβριο 2016, δεν περιλαμβάνονται τα στοιχεία του Ταμείου Παρακαταθηκών και Δανείων, λόγω αναταξινόμησής του από το χρηματοπιστωτικό τομέα στον τομέα της Γενικής Κυβέρνησης.

   Από τον Μάρτιο 2019 τα δάνεια προς τις ναυτιλιακές εταιρείες με καταστατική έδρα στο εξωτερικό δεν περιλαμβάνονται πλέον στη χρηματοδότηση της εγχώριας οικονομίας.

   Οι καθαρές ροές και οι ρυθμοί μεταβολής υπολογίζονται αφού ληφθούν υπόψη οι αναταξινομήσεις και οι μεταβιβάσεις δανείων/εταιρικών ομολόγων, οι διαγραφές, καθώς και οι συναλλαγματικές διαφορές. [↑](#endnote-ref-1)
2. Διευκρινίσεις της Τραπέζης της Ελλάδος σχετικά με τις καταθέσεις της εγχώριας οικονομίας στα εγχώρια τραπεζικά ιδρύματα:

   Δεν περιλαμβάνεται η Τράπεζα της Ελλάδος. Επίσης, από το Δεκέμβριο 2016, δεν περιλαμβάνονται τα στοιχεία του Ταμείου Παρακαταθηκών και Δανείων, λόγω αναταξινόμησής του από το χρηματοπιστωτικό τομέα στον τομέα της Γενικής Κυβέρνησης.

   Οι καθαρές ροές και οι ρυθμοί μεταβολής υπολογίζονται αφού ληφθούν υπόψη οι αναταξινομήσεις και οι συναλλαγματικές διαφορές.

   Από τον Μάρτιο 2019, οι καταθέσεις και τα ρέπος των ναυτιλιακών εταιρειών με καταστατική έδρα στο εξωτερικό δεν περιλαμβάνονται πλέον στις καταθέσεις της εγχώριας οικονομίας.

    [↑](#endnote-ref-2)